茶寮

茶寮係專門用嚟品茶、進行茶儀式嘅私家房間或者獨立屋仔。明屠龍茶說、文震亨嘅《長物志》、許次紓《茶疏》都有專條。日本、朝鮮多數叫做茶室，佢哋稱爲茶寮嘅，就其實係茶館。茶文化傳入西方之後，喺西方亦有一啲地方開設咗茶寮。

而家有啲私家庭園改建成對外開放嘅公園，有啲茶寮亦都改爲公開賣茶嘅茶館。

東亞

中國茶寮
明代江南私家園林發達，另一方面，品茶藝術亦都追求茶嘅自然真味，茶藝同造園藝術相融合，從而產生特別嘅茶寮建築。屠龍、許次紓係茶學家、文震亨係造園家，佢哋喺唔同嘅出發點對茶寮提出唔同嘅要求。文震亨論述「茶寮」時，係作爲「室廬」篇章入面嘅獨立條目嚟討論。

明代文人講究喺園林入面佈置各種唔同用途嘅建築物，達到既多樣化而又實用嘅目的，例如拜佛有「佛堂」，彈古琴有「琴室」，沖涼有「浴室」。對於茶寮要求單獨嘅小房子，挨住山齋，裏面陳列各色茶具，仲要一個茶童專門伺候。

許次紓則由備茶嘅角度佈置茶寮內外。

茶寮入面左右兩壁各設一茶爐。
茶寮入面有兩個茶几，一個放茶杯、茶壺，用嚟泡茶；另一個放其他茶具。
火炭一定要遠離火爐，一定要乾燥。
火爐一定要離開牆壁一啲距離，必須小心防火。
獨立小屋。強調茶寮一定要獨立。原因唔使多講。茶寮入面有火爐，仲要堆放火炭、松樹枝等燃料；而明代嘅建築多數係木結構，茶寮分開嘅好處，係可以更有效噉防火。

屠龍同許次紓嘅茶寮起喺書齋旁邊，而文震亨嘅茶寮起喺山齋旁邊，高雅一啲；屠龍同文震亨都有茶童，許次紓嘅茶寮冇茶童。文震亨、屠龍同許次紓嘅三種茶寮代表明代上等人家、中上人家同普通人家嘅茶寮。文震亨嘅茶寮最爲豪華，起喺園林入面，小山上有書齋，喺小山上離書齋唔遠亦有茶寮，仲有佛堂、琴室，又有小橋流水。呢三種人家嘅茶寮都係獨立式嘅，防火係一個原因，另外一個原因係明代嘅茶具種類繁多，例如許次紓嘅茶寮要安放27種茶具，再加上茶几茶凳、火炭，如果冇獨立一間屋，係擺唔晒嘅。

日本茶室

日本嘅茶室受到中國茶寮影響，而家有啲地方仍然保留類似屠龍同許次紓描寫嘅茶寮，但係稱爲「茶室」。面積一般以四疊半做標準，大過四疊半嘅稱爲「廣間茶室」，細於四疊半嘅叫做「小間茶室」。茶室專爲進行茶道而設。安土桃山時代後，亦有數寄屋造嘅形式，成爲住宅嘅一部份。

朝鮮茶室

朝鮮半島受到中國文化影響，傳統庭園內亦設有茶室，用嚟擧行茶禮。

西方
西方一啲貴族亦會設置私家嘅茶寮，一般設置喺住宅、別墅或者私家庭園入面。

中東
茶文化傳入中東後，當地亦有人設置私家茶寮。

參攷
文震亨 原著：《長物志圖說》卷一第十一章《茶寮》，山東畫報出版社，2005年。 ISBN 7-8603-779-9

寮
園林